ANC: ‘Kaapstad het darkies probeer weghou’Ondersteuners by die ANC se 103de verjaarsdagvieringe in Kaapstad-stadion op 10 Januarie 2015 Foto: Elmond Jiyane, departement van kommunikasie “Die stad het voorwaardes aan ons opgelê om ons te frustreer en te verseker dat ons byeenkoms nie suksesvol is nie,” het Zizi Kodwa, woordvoerder van die ANC, gesê. “Alles wat ondemokraties is, is deur die Wes-Kaap gedoen om alle darkies uit Kaapstad te hou en Kaapstad onbesmet te hou.” Kodwa beweer die stad het die party versoek om van Computicket gebruik te maak vir kaartjies vir verlede week se byeenkoms by die Kaapstad-stadion. “Dit is onprakties, jy kan nie dit implementeer nie. Die meerderheid van ons mense het nie toegang tot Computicket of die internet nie.” Kodwa beweer verder dat die ANC se plakkate vir die byeenkoms ook gereguleer is en dat hulle die plakkate weer moes laat druk nadat die stad nie tevrede was met die eerste lot nie. Hy het gesê smouse is verbied om enigiets by die stadion te verkoop en dat mense se bewegings ingeperk is. Kodwa het gesê die ANC gaan of ŉ klag by die Menseregtekommissie indien of die parlement versoek om ondersoek in te stel en uit te vind wie die stad opdrag gegee het om die beperkings af te dwing. Zara Nicholson, woordvoerder vir die Kaapstadse burgemeester, het die ANC se versoek vir ŉ ondersoek verwelkom. “Ons het die afgelope week gesien hoe ongemaklik die ANC se leierskap is wanneer hulle ŉ regering beleef wat goed bestuur word en voldoen aan wetgewing, beleide en kontraktuele verpligtinge,” het sy gesê. “Ten spyte van die ANC se histerie, hul oordrewe gevoel van geregtigdheid en die ongekende druk wat hulle op die stad se amptenare geplaas het, het ons ten alle tye met respek opgetree en gehou by wetgewing, beleid en die stadion se verhuringskontrak … en daarom verwelkom ons enige ondersoek . ” Nicholson het gesê dit is kommerwekkend dat die ANC goeie bestuur interpreteer as ŉ vorm van sabotasie. Sy het gesê enigiemand wat die stadion vir ŉ byeenkoms gebruik, word aan dieselfde bepalings en voorwaardes onderwerp.